पूर्व राष्ट्रपति प्रणब मुखर्जी की हालत और बिगड़ी, फेफड़ों में हुआ संक्रमण
पूर्व राष्ट्रपति प्रणब मुखर्जी की हालत बुधवार को और खराब हो गई। बताया जा रहा है कि फेफड़ों में संक्रमण होने के बाद उनकी हालत और बिगड़ गई। सेना के रिसर्च एंड रेफरल अस्पताल ने यह जानकारी दी।
नयी दिल्ली: पूर्व राष्ट्रपति प्रणब मुखर्जी की हालत बुधवार को और खराब हो गई। बताया जा रहा है कि फेफड़ों में संक्रमण होने के बाद उनकी हालत और बिगड़ गई। सेना के रिसर्च एंड रेफरल अस्पताल ने यह जानकारी दी। मुखर्जी को 10 अगस्त को यहां अस्पताल में भर्ती कराया गया था और उनकी मस्तिष्क की सर्जरी की गई थी। इससे पहले कोविड-19 जांच में उनके संक्रमित होने की भी पुष्टि हुई थी।प्रणब मुखर्जी का इलाज कर रहे डॉक्टरों ने बताया कि वह अब भी जीवनरक्षक प्रणाली पर हैं। प्रणब मुखर्जी के बेटा एवं पूर्व सांसद अभिजीत मुखर्जी ने कहा कि उनके पिता की हालत में सुधार के सकारात्त्मक संकेत हैं।अस्पताल ने एक बयान में कहा, ‘‘श्री प्रणब मुखर्जी की हालत थोड़ी और बिगड़ गई है क्योंकि उनके फेफड़े में संक्रमण हो गया है। वह अब भी जीवनरक्षक प्रणाली पर हैं और विशेषज्ञों का एक दल उनका इलाज कर रहा है।’’वहीं अभिजीत मुखर्जी ने ट्वीट किया कि उनके पिता की हालत स्थिर है। उन्होंने कहा, ‘‘सभी शुभकामनाओं और डॉक्टरों की कड़ी मेहनत के बाद, मेरे पिता की हालत अब स्थिर है। सुधार के सकारात्म्क संकेत दिखे हैं। मैं आप सभी से अनुरोध करता हूं, उनके जल्द ठीक होने की कामना करें।’’ मुखर्जी 2012 से 2017 तक देश के राष्ट्रपति रहे।